**Munir El Haddadi Mohamed**, známy ako **Munir** (\* 1. september 1995, El Escorial, Madrid, Španielsko) je španielsky futbalista marockého pôvodu, ktorý v súčasnosti hráva za klub Sevilla FC v najvyššej španielskej súťaži Primera División.

Futbalové začiatky
------------------

Munir sa narodil v madridskej obci San Lorenzo de El Escorial marockým rodičom, s ktorými však vyrastal v meste Galapagar. Otec, celým menom Mohamed El Haddadi Arbrqui, prišiel do Španielska na rybárskej lodi z marockého mesta Fnideq vo veku 18 rokov a teraz tu pracuje ako šéfkuchár. Matka pochádza z Melilly a má troch súrodencov. Až do svojich 14 rokov bol Munir, ktorý vyznáva moslimskú vieru, fanúšikom Realu Madrid.

Klubová kariéra
---------------

### Počiatky

Za tím Cadete A klubu CF Rayo Majadahonda, kde hosťoval z Atlética Madrid a ktorý uchvátil na skúške v roku 2010, dal v 29 zápasoch 32 gólov. Vďaka nim prilákal pozornosť takých veľkoklubov ako sú Real Madrid, Manchester City alebo Barcelona, do ktorej akadémie v lete 2011 vstúpil.

### FC Barcelona

Len čo sa dostal do juniorského mužstva Barcelony, nastúpil v sezóne 2013/14 do UEFA Youth League, mládežníckej podoby Ligy majstrov UEFA. Svoj debut v tejto súťaži si odkrútil proti Ajaxu, ktorému dal dva góly. Rovnaký počet dal i juniorom AC Milána a dánskeho FC Kodaň. Vo vyraďovacej fáze sa potom v každom zápase trafil minimálne raz. Turnaj nakoniec zakončil s 11 gólmi z 10 zápasov, medzi ktorými bolo i finále proti portugalskej Benfice Lisabon. Tu sa El Haddadi opäť presadil dvakrát a prispel tak k výhre svojho mužstva 3:0.

Na počiatku roku 2014 bolo jeho meno spojované s prestupmi do celkov ako Arsenal, Paris Saint-Germain či Bayern Mníchov. Avšak 3. marca predĺžil kontrakt s Barcelonou, ktorá ho v tíme FC Barcelona udrží do konca júna roku 2017. Jeho výkupná klauzula bola stanovená na 12 miliónov eur a v prípade, že by sa stal oficiálnym členom A-tímu, vyšplhala by sa ešte o 23 miliónov vyššie na 35 miliónov.

Potom, čo zostal ako nevyužitý náhradník v zápasoch s CD Tenerife a Deportivom La Coruñou si svoju premiéru za béčko odbyl deň pred predĺžením kontraktu v druholigovom dueli s RCD Mallorkou, ktorý béčko vonku vyhralo 2:1. Munir do neho nastúpil v 72. minúte, keď striedal Sandra Ramíreza. Svoj prvý gól dal opäť pri víťazstve 2:1, tentokrát 19. apríla doma proti Girone.

Dňa 24. augusta 2014 si talentovaný útočník pripísal premiéru aj medzi dospelými, keď vo veku 18 rokov a 357 dní nastúpil v základnej zostave úvodného kola Primery División proti Elche. Za 67 minút, po ktorých ho vystriedal Pedro Rodríguez, stihol dať druhý gól zápasu, keď vďaka ďalším dvom zásahom Lionela Messiho zápas skončil 3:0.

Reprezentačná kariéra
---------------------

Vďaka marockému pôvodu má Munir stále možnosť reprezentovať túto africkú krajinu. Usporiadateľ Majstrovstiev sveta vo futbale v roku 2022, Katar, mu dokonca ponúkol obliecť jeho dres. Napriek tomu sa to všetko zdá ako veľmi nepravdepodobné, pretože po premiérách vo výberoch do 19 rokov, kde odohral 3 zápasy v ktorých 3x skóroval a do 21 rokov, kde si zatiaľ zahral pod trénerom Albertom Celadesem iba v jednom zápase kvalifikácie na Majstrovstvá Európy vo futbale hráčov do 21 rokov 2015 tejto vekovej kategórie proti Maďarsku. Medzi seniorov ho povolal pred kvalifikačným duelom na Majstrovstvá Európy vo futbale 2016 proti Macedónsku tréner Vicente del Bosque, ktorý musel vyriešiť absenciu zraneného kanoniera londýnskej Chelsea, Diega Costu. 8. septembra potom v tomto zápase hranom vo Valencii debutoval za seniorský výber, keď v 77. minúte za stavu 4:1 pre Španielsko vystriedal Kokeho. Jeho tím potom v závere pridal ešte jeden gól a nakoniec zvíťazil 5:1.

Ocenenia
--------

### FC Barcelona Juvenil A

* UEFA Youth League: 2013/14 (víťaz) + najlepší strelec celého turnaja
* División de Honor Juvenil Grupo III (liga tímov do 18 rokov): 2013/14 (majster)
* liga tímov do 17 rokov: 2011/12, 2012/13 (majster)

Referencie
----------

1. 1 2   *El Haddadi promise excites Barcelona* [online]. UEFA, 17. apríl 2014, [cit. 2014-09-11]. Dostupné online.
2. 1 2 3   El padre de Munir, la esperanza musulmana del Barça: 'Llegué en patera'. *El Mundo*, 31. augusta 2014. Dostupné online [cit. 2014-09-11].
3. ↑   *Exclusive interview with the new Barça player Munir El Haddadi* [online].. Dostupné online.
4. ↑   *Five facts about Arsenal linked Munir El Haddadi* [online]. Hereisthecity, [cit. 2014-09-11]. Dostupné online.
5. ↑   *Barcelona 4 Ajax 1* [online]. UEFA, [cit. 2014-09-11]. Dostupné online.
6. ↑   *Munir El Habbadi* [online]. UEFA, [cit. 2014-09-11]. Dostupné online.
7. ↑   *Arsenal plot transfer of Barcelona starlet Munir El Haddadi after previous swoops for Fabregas and co* [online]. Mirror, [cit. 2014-09-11]. Dostupné online.
8. ↑   *Munir El Haddadi extended his contract with Barcelona* [online]. Starafrica, [cit. 2014-09-11]. Dostupné online.
9. ↑   *RCD Mallorca vs Barcelona B* [online]. Soccerway, [cit. 2014-09-11]. Dostupné online.
10. ↑   *Barcelona B vs Girona FC* [online]. Marca, [cit. 2014-09-11]. Dostupné online.
11. ↑  CRYER, Andy. Barcelona 3-0 Elche. *BBC Sport*, 24.augusta 2014. Dostupné online [cit. 2014-09-11].
12. ↑   *OFFICIAL: Call up list for the matches against Hungary and Austria* [online]. RFEF, 29. augusta 2014, [cit. 2014-09-11]. Dostupné online.  Archivované 2014-09-03 na Wayback Machine
13. ↑   Costa ruled out of Spain squad, Munir is replacement. *Goal.com*, 5. september 2014. Dostupné online [cit. 2014-09-11].
14. ↑   Spain 5-1 Macedonia: David Silva stars as reigning champions get their Euro 2016 qualifying campaign off to a winning start. *Daily Mail*, 8. september 2014. Dostupné online [cit. 2014-09-11].

Iné projekty
------------

Commons
* Spolupracuj na Commons Commons ponúka multimediálne súbory na tému **Munir El Haddadi**

Externé odkazy
--------------

* Profil hráča na oficiálnych stránkach klubu
* Profil hráča na transfermarkt.com
* Profil hráča na National Football Teams.com